Leif Mikkelsen (LA), 2012-04-24:
Tak for det.
Der er sagt mange pæne ord i dag, og det kunne vi vel næsten også forvente.
Jeg tror ikke, der er nogen regering eller noget Folketing for den sags skyld, der ikke taler pænt om øer og udkantsområder, for dem vil vi gøre noget særligt for, dem er vi meget omsorgsfulde over for.
Det ville i hvert fald nok blive bemærket, hvis man stod her og sagde det modsatte.
Jeg tror bare, det er nødvendigt eller vigtigt, at vi får sagt, at Folketingets opgave faktisk er at skabe muligheder og ikke begrænsninger.
De mennesker, jeg kender, der bosætter sig på en ø eller i det hele taget i Udkantsdanmark, hvis vi kan bruge det begreb, er et folkefærd, der også gerne vil klare sig selv.
De har truffet et valg om, hvor de vil være, hvor de vil leve, hvilke muligheder de vil have, og jeg tror faktisk godt, de vil have sig en eller anden omklamring om, at vi nu skal gøre så og så meget, frabedt.
Jeg tror, det er vigtigt, at vi peger på mulighederne i stedet for begrænsningerne, og der kunne vi kigge al vores lovgivning igennem og se, om der nu er planlovgivning og begrænsninger, der forhindrer anvendelsen af bygninger osv. til andre formål end det, de lige er blevet brugt til, om vi har miljøregler, der er for stramme i udkantsområderne, når der dér er meget længere mellem mennesker osv.
Der er felter nok at se på, der virkelig kunne gavne de her områder.
Sådan er det, og det vil sige, at den skattepolitik, der føres nu og blev ført under den forrige regering, faktisk er gift for det her, og derfor er vi nødt til at understrege, at det var et fejlskridt, den her regering tog som start ved at hæve skatter og afgifter.
Så står man her og taler pænt om de muligheder, som jeg så siger ved de skatte- og afgiftstiltag er blevet begrænsede for de her områder.
Det bliver så interessant at se, hvad der nu sker, for der er jo blevet lovet store reformer.
Det drejer sig om en skattereform, som i øvrigt er bebudet som omlægning og ikke skattelettelse, men altså skatteomlægning.
Jeg håber da meget, at vores minister for det her område er meget opmærksom på, at man ikke laver nogen skatteomlægninger, hvor man sniger sig til at begrænse tilskuddet til småøernes færgedrift, som jo er livsnerven, som det er nævnt flere gange herfra i dag.
Så der er sådan set nok for ministeren at være opmærksom på i den tid, der kommer, når store reformer rulles ud, altså at man så er opmærksom nok på, at man ikke gør livet sværere for de her områder, som jo ellers er skønne og dejlige områder.
Nu kan vi altid gøre noget hver især.
Men hvad har man egentlig gjort?
I Liberal Alliance gjorde vi sådan set det her for nylig, da vi skulle udsmykke vores gruppeværelse med kunst, at vi faktisk købte kunst ved en øbo, nemlig sangeren Johnny Madsen, som også er billedkunstner, imod anbefalingerne fra dem, der bestemmer her i det høje Ting.
De kom med andre forslag, men der var bestemt ikke en eneste øbo imellem.
Nej, vi valgte sådan set at foretage et aktivt køb hos en øbo.
Så man kan sige, at vi måske bare hver især skulle sørge for at gøre noget for at hæve muligheden for indtjening for øerne.
Man kan så kigge rundt i sit parti for at se, hvad der er gjort for nylig på det her område for at styrke de her øer, vi taler så pænt om.
Jeg siger bare, vi skal respektere de mennesker der, for de kan altså meget mere selv, end vi selv tror.
Og så er det rigtigt, at livsnerven er færgedriften, og det skal vi hele tiden have fokus på, så det håber jeg regeringen har, så den i hvert fald ikke bliver forringet.
Tak for ordet.